who listens to twilight&#39;s complaint of delhiites?|कौन सुनता है टि्वटर पर दिल्लीवालों की कंप्लेंट? | Delhi News - Navbharat Times
who listens to twilight&#39;s complaint of delhiites?
कौन सुनता है टि्वटर पर दिल्लीवालों की कंप्लेंट?
नवभारत टाइम | Updated: Jul 8, 2017, 09:00AM IST
दिल्ली में कहीं सड़क की हालत खस्ता हो या कहीं वॉटर लॉगिंग हुई हो, मेट्रो में कोई दिक्कत हो, कहीं कूड़े कचरे का ढेर लगा हो, कहीं पर जाम लगा हो या अवैध पार्किंग हो रही हो, तो लोग सोशल मीडिया के जरिए संबंधित विभागों से शिकायत करने में देर नहीं लगाते। कई बार उनकी शिकायत पर एक्शन होता है, तो कई बार कोई उस पर कान नहीं देता। राजधानी के कुछ डिपार्टमेंट जहां सोशल मीडिया पर खासे एक्टिव हैं, वहीं कुछ केवल नाम के लिए ही सोशल मीडिया पर हैं। आज के दौर में, जहां केंद्र सरकार के तमाम प्रमुख मंत्रालय और खुद पीएम भी सोशल मीडिया पर एक्टिव है। वहीं दिल्ली सरकार के तमाम मंत्री और मुख्यमंत्री समेत कई विधायक ट्विटर और फेसबुक, एक्टिव रहते हैं। सोशल मीडिया पर आने वाली शिकायतों पर एक्शन लेने के लिए सीएम ने बाकायदा एक मॉनिटरिंग टीम भी बना रखी है। मगर विभागीय स्तर पर देखा जाए, तो दिल्ली सरकार के प्रमुख विभाग सोशल मीडिया से अभी दूर हैं। यही वजह है कि सोशल मीडिया के जरिए शिकायतें या सुझाव देते वक्त लोगों को सीधे मंत्रियों से संपर्क साधना पड़ता है। दिल्ली जल बोर्ड, ट्रांसपोर्ट, पीडब्लूडी, हेल्थ, एजुकेशन, डीटीसी, एनवायरमेंट जैसे प्रमुख सरकारी विभागों के अंदर ऐसा कोई मैकेनिज्म नहीं है, जिसके जरिए सीधे अफसरों तक अपनी बात पहुंचाई जा सके।
ट्विटर से मेट्रो की क्यों है दूरी
दिल्ली की लाइफलाइन दिल्ली मेट्रो को राजधानी का सबसे स्मार्ट डिपार्टमेंट माना जाता रहा है। मगर आए दिन उसमें कोई न कोई दिक्कत आती ही रहती है। कभी ट्रेनों के अंदर एनाउंसमेंट सही नहीं होता, तो कभी ट्रेनें रुक-रुककर चलती है। कभी किसी लाइन में अचानक खराबी आने से लोगों को परेशानी का सामना करना पड़ता है, तो कभी ट्रेनों का शेड्यूल गड़बड़ा जाता है। बावजूद इसके एक हेल्पलाइन के अलावा मेट्रो ने ऐसा कोई मैकेनिज्म नहीं बनाया है, जिसके जरिए लोग तुरंत अपनी शिकायत मेट्रो मैनेजमेंट तक पहुंचा सकें। रोजाना करीब 27 लाख यात्रियों को सफर कराने वाली दिल्ली मेट्रो अभी तक ट्विटर से दूर है और फेसबुक पर भी उसने महज तीन महीने पहले ही कदम रखा है। डीएमआरसी के प्रवक्ता का कहना है कि ट्विटर पर एक्टिव होने के बारे में विचार विमर्श चल रहा है, मगर वे अधूरी तैयारी के साथ इस प्लेटफार्म पर नहीं आना चाहते। डीएमआरसी चाहती है कि वह ट्विटर पर आए, तो उसके पास एक पूरा मैकेनिज्म हो, जिसके जरिए वह इस प्लेटफार्म के जरिए मिलने वाली शिकायतों और सुझावों पर तुरंत एक्शन ले सके। इसके अलावा डीएमआरसी सोशल मीडिया पर होने वाली ट्रोलिंग और अभद्र टिप्पणियों व अफवाहों से बचने या निपटने का मैकेनिज्म ढूंढने की भी कोशिश कर रही है। हैरानी की बात यह है कि मुंबई मेट्रो और गुड़गांव की रैपिड मेट्रो, जिनका ऑपरेशन अभी कुछ साल पहले ही शुरू हुआ है, वे तक ट्विटर पर एक्टिव हैं, मगर दिल्ली मेट्रो अभी तक इससे दूर है। अपने फेसबुक पेज को भी डीएमआरसी ने प्रचारित नहीं किया है, जिस वजह से महज 327 लोग ही फेसबुक पर डीएमआरसी को फॉलो कर रहे हैं।
ट्रैफिक पुलिस ने बचाई लाज
सोशल मीडिया पर एक्टिवनेस के मामले में दिल्ली ट्रैफिक पुलिस की स्थिति बेहतर है। ट्रैफिक पुलिस की एक्टिवनेस का अंदाजा इसी बात से लगाया जा सकता है कि दिल्ली पुलिस ने जहां सितंबर 2013 में ट्विटर पर पदार्पण किया, वहीं दिल्ली ट्रैफिक पुलिस मई 2010 से ही ट्विटर पर एक्टिव है। उसी का नतीजा है कि आज सवा 9 लाख से ज्यादा लोग ट्विटर पर और सवा 2 लाख से ज्यादा लोग फेसबुक पर ट्रैफिक पुलिस को फॉलो करते हैं। सोशल मीडिया के जरिए ट्रैफिक पुलिस लोगों को ट्रैफिक सिचुएशन की जानकारी देने के साथ-साथ उनकी शिकायतों पर एक्शन भी लेती रहती है। हालांकि शुरुआती दौर के मुकाबले अब सोशल मीडिया पर दिल्ली ट्रैफिक पुलिस की एक्टिवनेस कम हुई है। लोगों की शिकायत है कि जब वे ट्रैफिक पुलिस से किसी चीज की शिकायत करते हैं, तो उन्हें जवाब में यह मैसेज तो आ जाता है कि उनकी शिकायत पर एक्शन लिया जा रहा है, मगर बाद में उस शिकायत पर कोई एक्शन नहीं होता। पहले ट्रैफिक नियमों के उल्लंघन के सिलसिले में ट्रैफिक पुलिस के फेसबुक पेज पर आने वाली शिकायतों पर भी तुरंत एक्शन लिया जाता था। इसके लिए बाकायदा एक मैकेनिज्म भी बनाया गया था, मगर अब इस मामले में भी ट्रैफिक पुलिस ढीली पड़ गई है।
एमसीडी तो केवल दिखावे के लिए है
सोशल मीडिया पर एक्टिवनेस के मामले में दिल्ली की तीनों एमसीडी का हाल और भी बुरा है, जबकि लोगों को सबसे ज्यादा शिकायत एमसीडी से ही रहती है। ट्विटर पर तो खैर एमसीडी एक्टिव है ही नहीं, फेसबुक पर भी केवल दिखावे भर के लिए है। साउथ दिल्ली में लोग जलभराव और कूड़े-कचरे की समस्या से काफी परेशान रहते हैं, वहां की एमसीडी यानी साउथ दिल्ली म्यूनिसिपल कॉरपोरेशन ने जनवरी 2016 में नए साल की शुभकामनाएं देने के बाद से अपने फेसबुक पेज पर कोई पोस्ट नहीं डाली है। शिकायत करने के बावजूद उन पर एक्शन न होने की वजह से लोगों की उम्मीद भी टूट गई हैं। ईस्ट एमसीडी का हाल तो और भी बुरा है। उसके फेसबुक पेज पर तो 2013 के बाद से कोई पोस्ट ही नहीं की गई है। आखिरी बार मार्च 2013 में लोगों के साथ ईस्ट एमसीडी के कॉल सेंटर का नंबर शेयर कर कहा गया था कि वे अपनी शिकायतें इस नंबर पर दर्ज कराएं। नॉर्थ एमसीडी भी अक्टूबर 2014 के बाद से फेसबुक से नदारद है।
इनसे कुछ सीखिए जनाब
लोगों को जागरूक करने के साथ-साथ उन्हें सख्ती से कोई संदेश देने के लिए सोशल मीडिया की ताकत का इस्तेमाल करना, तो कोई मुंबई और बैंगलुरु की पुलिस से सीखे। मुंबई और बैंगलुरु की पुलिस लंबे समय से अपने ट्विटर और फेसबुक पेज के जरिए सोशल अवेयरनेस से जुड़े तरह तरह के कैंपेन चलाती आ रही है, जिसका लोगों पर खासा असर भी देखने को मिला है। देश की सबसे स्मार्ट पुलिस होने का दावा करने वाली दिल्ली पुलिस भी इस मामले में मुंबई और बैंगलुरु की पुलिस से पीछे है। सितंबर 2013 में ट्विटर पर आने वाली दिल्ली पुलिस के जहां महज सवा लाख फालोअर्स हैं, वहीं दिसंबर 2015 में ट्विटर पर एक्टिव हुई मुंबई पुलिस को 31 लाख लोग ट्विटर पर फॉलो करते हैं, जबकि अगस्त 2012 से ट्विटर पर एक्टिव बैंगलुरु पुलिस को भी 8 लाख से ज्यादा लोग ट्विटर पर फॉलो करते हैं। इसके जरिए लोगों की शिकायतों पर एक्शन भी लिया जाता है। हालांकि दिल्ली पुलिस भी आजकल ट्विटर पर काफी एक्टिव हो गई है। सभी जिलों के डीसीपी के अलावा दिल्ली पुलिस की क्राइम ब्रांच, स्पेशल सेल जैसी अन्य प्रमुख ब्रांचों के अधिकारी भी ट्विटर पर एक्टिव रहने लगे हैं। हालांकि सोशल मीडिया पर मिलने वाली शिकायतों पर एक्शन को लेकर अभी तक दिल्ली पुलिस ने कोई ठोस मैकेनिज्म तैयार नहीं किया है।
ट्विटर पर फॉलोअर्स
मुंबई पुलिस - 31.82 लाख
दिल्ली पुलिस - 1.27 लाख
दिल्ली ट्रैफिक पुलिस - 9.25 लाख
मुंबई मेट्रो - 1,918
रैपिड मेट्रो गुड़गांव - 651
कोच्ची मेट्रो - 5,501
दिल्ली मेट्रो - ट्विटर पर कोई ऑफिशल हैंडल नहीं
फेसबुक पर फॉलोअर्स
मुंबई पुलिस - 12,380
दिल्ली पुलिस - 3,345
दिल्ली ट्रैफिक पुलिस - 2.49 लाख
मुंबई मेट्रो - 43,777
रैपिड मेट्रो गुड़गांव - 539
कोच्ची मेट्रो - 4.14 लाख
दिल्ली मेट्रो - 329
Web Title: who listens to twilightamp39s complaint of delhiites
राजीव चौक मेट्रो स्टेशन पर मोबाइल को टीवी से कनेक्ट कर चलाया गया पॉर्न
गुरुद्वारा इलेक्शन : सोशल वॉर में उलझे लीडर
नए साल में सोशल साइट्स बनेंगी पुलिस की ताकत
प्रॉबल्म है? ट्वीट करें, ट्विटर सुलझाएगा सारी मुश्किलें
1कौन सुनता है टि्वटर पर दिल्लीवालों की कंप्लेंट?...
2दिल्ली के ट्रैफिक की वाट लगाएगा GST!...
3चांदनी चौक की थीम पर होगा मैडम टुसाड दिल्ली...
4कुंडली में ही लग जाएगा पेरिस का सेट!...
5बाहुबली, बाहुबली, बाहुबली.......
6हमें क्या सिखाओगे, एफबी के तो हम पीएचडी हैं!...
7हमें क्या सिखाओगे, एफबी के तो हम पीएचडी हैं!...
8हमें क्या सिखाओगे, एफबी के तो हम पीएचडी हैं!...
9हमें क्या सिखाओगे, एफबी के तो हम पीएचडी हैं!...
10मौसम भी है, पैसे भी.. बस स्कूल की छुट्टियां पड़ जाएं...